ህገ-መንግስቱ የኢትዮጵያ ህዝብ የቃል ኪዳን ሰነድ  ነው፤ ጠቅላይ ሚኒስትር ኃይለማርያም
ጅግጅጋ ህዳር 29/2006/ዋኢማ/ – ህገ መንግስቱ በመበታተን ቋፍ ላይ የነበረችውን ኢትዮጵያ ህልውና ተጠብቆ እንዲቆይ ያደረገ መሰረታዊ የቃል ኪዳን ሰነድ መሆኑን ጠቅላይ ሚኒስትር ኃይለማርያም ደሳለኝ ገለፁ፡፡ ብዝሀነትን በሚገባ በማስተናገድ አንድ የፖለቲካና የኢኮኖሚ ማህበረሰብ በመገንባት ዘላቂ ሰላምና ዋስትና ያረጋገጠው የኢፌዴሪ ሕገ-መንግስት የፀደቀበት 8ኛው የብሔሮች ብሔረሰቦችና ህዝቦች በዓል በጅግጅጋ ከተማ በደመቀ ሁኔታ ተከበረ፡፡ጠቅላይ ሚኒስትር ኃይለማርያም ዛሬ በጅግጅጋ እስቴዲየም በደመቀ ሁኔታ በተከበረው 8ኛው የብሔሮች ብሔረሰቦችና ህዝቦች በዓል ላይ እንደተናገሩት፤ ህገ መንግስቱ የኢትዮጵያ ህዝቦችን ሰብዓዊና ዴሞክራሲ መብቶች የሰላምና የልማት ጥያቄን ለመመለስ ያደረጉት እልህ አስጨራሽ ትግልና የመስዋዕትነት ውጤት የተገለፀበት የሀገሪቱን የህዳሴ አቅጣጫ የሚያሳይ አመላካች ኮምፓስ ነው፡፡በመሆኑም መላው የኢትዮጵያ ህዝብ ሊንከባከበውና ሊጠብቀው የሚገባው እንቁ ነው ካሉ በኋላ መጪው ትውልድም የህገ-መንግስቱን መርሆዎችና ድንጋጌዎችን በሚገባ እንዲያውቀው ማድረግ ይገባናል ብለዋል፡፡ህገ-መንግስቱ መላው የኢትዮጵያ ህዝብ በአንድነት ሰበብ በላዩ ላይ የሚጫነውን የመከራና የግፍ ቀንበር በመስበር ህዝቡ ወደ ሰላም፣ ዴሞክራሲና ልማቱ ላይ ሙሉ ትኩረቱን እንዲያደረግ ያስቻለ ነው ሲሉ ተናግረዋል፡፡ውበታችንና ድምቀታችን ብሎም ብዙሀነታችንን በአግባቡ በማስተናገድ ጠንካራ ማህበራዊ፣ ኢኮኖሚያዊና ፖለቲካዊ አንድነትን የሚያጎናፅፈውን አስተማማኝ ስራ መስራት የሚቻለው በሁሉም የሀገሪቱ ክልሎች ሰላምና መልካም አስተዳደርን ማስፈን ሲቻል ነው  ሲሉ ጠቅላይ ሚኒስትር ኃይለማርያም ደሳለኝ ገለፁ፡፡ ስምንተኛው የብሔሮች ብሔረሰቦችና ህዝቦች በዓል በጅግጅጋ ከተማ መከበሩ ሕገ-መንግስቱ ከመፅደቁ በፊት ከአለመረጋጋትና ከኋላ ቀርነት ውጪ በሌላ አወንታዊ ነገር ስሟ ሳይነሳ ለዘመናት ለቆየው የሶማሌ ክልል ባለፉት  20 ዓመታት የተከናወኑ የልማት ስራዎችን ለመላው የኢትዮጵያ ህዝብና ለውጪው ዓለም ለማስተዋወቅ ጥሩ አጋጣሚን የፈጠረ ነው ሲሉ ተናግረዋል፡፡እንዲሁም የኢትዮጵያ ሶማሌ ህዝብና መንግስት ለፌዴራል ስርዓቱ መጠናከር የሚቆጥቡት አንዳችም ጉልበት እንደሌለ ያሳየ በዓል ነው ብለዋል፡፡የፌዴሬሽን ምክር ቤት አፈ-ጉባዔ አቶ ካሳ ተክለብርሃን በበኩላቸው፤ ህገ መንግስቱ የፀደቀበት ህዳር 29 ቀን ብሔሮች ብሔረሰቦችና ህዝቦች በራሳቸው ፈቃድ አብረው ለመኖርና እኩል የሚሳተፉበትና የሚጠቀሙበት አዲስ ዴሞክራሲያዊ ስርዓትን ለመገንባት የወሰኑበት ዕለት በመሆኑና መላው ኢትዮጵያውያንን ወደ ሉዓላዊነት ስልጣን ያመጡበት የጋራ የልደት በዓል ነው ሲሉ ተናግረዋል፡፡ከ19 ዓመት በፊት የኢትዮጵያ ብሔሮች፣ በሔረሰቦችና ህዝቦች በሀገሪቱ ውስጥ ዘላቂ ሰላምና ዋስትና ያለው ዴሞክራሲ እንዲሰፍን፣ የኢኮኖሚና ማህበራዊ እድገቱ እንዲፋጠን፣ የእራሱን እድል በራሱ እንዲወስን፣ መብቱን ተጠቅሞ በነፃ ፍላጎትና በህግ የበላይነትና በራሱ ፈቃድ ላይ የተመሰረተ አንድ የፖለቲካ ማህበረሰብ በጋራ ለመገንባ ቆርጦ መነሳቱን ህገ-መንግስቱ መግቢያ ላይ ተረጓገጣል ብለዋል፡፡ይህን ወደ ተግባር ለመቀየርና ዛሬ የሚታየውን የስኬት ጉዞ እውን ለማድረግ መላው የሀገሪቱ ህዝብ የልማትና የዴሞክራሲ ሂደቱን በማረጋገጥ ለቀጣዩ ትውልድ ማስተላለፍ ይገባዋል ሲሉ ተናግረዋል፡፡ለ8ኛ ጊዜ በሶማሌ ክልል ጅግጅጋ ከተማ የተከበረው የብሔሮች ብሔረሰቦችና ህዝቦች በዓል አምሮና ተውቦ የምስራቅ የሀገሪቱ አንዷ ፈርጥ በሆነችው ጅግጅጋ ከተማ እንዲከበር ሌት ተቀን ለደከሙ ባለድርሻ አካላት በሙሉ በራሳቸውና በመስሪያቤታቸው ስም የከበረ ምስጋና አቅርበዋል፡፡የሶማሌ ክልል ፕሬዚዳንት  አቶ አብዲ መሀመድ በበኩላቸው በኢትዮጵያ ሶማሌ ክልል 8ኛው የብሔሮች ብሔረሰቦችና ህዝቦች በዓል በመካሄድ እጅግ መደሰተቸውን ገልፀው፤ ዕለቱ ለኢትዮጵያ ሶማሌ ታላቅ የትንሳዔና የዳግም ልደት ቀን ነው ብለዋል፡፡በሀገሪቱ የተፈራረቁ  መንግስታት በተናጠልና በጋራ በኢትዮጵያ ሶማሌ ላይ ጥለዋቸው ያለፉት ጠባሳዎች ከሌላው ብሔሮች ብሔረሰቦችና ህዝቦች በተለየ መልኩ የክልሉ ህዝብ ተጨማሪ የከፋ መስዋዕትነት እንዲከፍሉ አስገድዷቸዋል ብለዋል፡፡እንዲሁም የክልሉን ሰላምና ልማት የማይፈልጉ አንዳንድ የጥፋት ሀይሎች ክልሉን እንደ ልባቸው መውጪናና መግቢያ ለማድረግና ህዝቡን የጥቃታቸው ሰለባ ለማድረግ የህዝቡን የአንድነት ስሜት የማዳከም ስራ ሲሰሩ መቆየታቸውን አስታውሰዋል፡፡ፀረ-ሰላም ሀይሎች የኢትዮጵያ ሶማሌን ህዝብ ሳይሆን የተፈጥሮ ሀብቱን ብቻ በመመኘት የህዝቡን ሰላምና ልማት ወደ ኋላ በመጎተት ብሔሮች ብሔረሰቦችና ህዝቦች ያገኙትን ዴሞክራሲ እንዳያጣጥሙ ሲያደርጉ መቆየታቸውን ገልፀው፤ በመሆኑም 8ኛው የብሔሮች ብሔረሰቦችና ህዝቦች በዓል በክልሉ መከበሩ ዘላቂ ሰላምና ዋስትና ያለውን ዴሞክራሲያዊ አንድነት እንዲያጠናክሩ ያስችላቸዋል ብለዋል፡፡  ብዝሀነትን በሚገባ በማስተናገድ አንድ የፖለቲካና የኢኮኖሚ ማህበረሰብ በመገንባት ዘላቂ ሰላምና ዋስትና ያረጋገጠው የኢፌዴሪ ሕገ-መንግስት የፀደቀበት 8ኛው የብሔሮች ብሔረሰቦችና ህዝቦች በዓል በጅግጅጋ ከተማ በደመቀ ሁኔታ ተከበረ፡፡በበዓሉ አከባበር ላይ የኢፌዴሪ ጠቅላይ ሚኒስትር አቶ ኃይለማርያም ደሳለኝ፣ የጅቡቲው ፕሬዚዳንት፣ የ47 ሀገራት አፈ-ጉባዔዎች፣ የተለያዩ ሀገራት አምባሳደሮች፣ ከፍተኛ የመንግስት ባለስልጣናት፣ ከሁሉም የሀገሪቱ ክልሎች የተውጣጡ ብሔሮች ብሔረሰቦችና ህዝቦችና በርካታ የክልሎች ህዝቦች በተገኙበት በዓሉ እጅግ በደመቀ ሁኔታ ተከብሯል፡፡በዓሉ በቀድሞው ጠቅላይ ሚኒስትር መለስ ዜናዊና አሁን ለተገኘው ሰላምና ዴሞክራሲ ውድ ህይወታቸውን ለሰጡ ሰማዕታት የአንድ ደቂቃ የህሊና ፀሎት በማድረግ ነው የተጀመረው፡፡ብሔሮች ብሔረሰቦችና ህዝቦች ባህላዊ አለባበሳቸውንና ባህላዊ እሴቶቻቸውን ለእንግዶች ያሳዩ ሲሆን፤ ወጣቶችም የፌዴራል ስርዓታችን የአብሮነትን መገለጫ ነው፣ ህገ መንግስታችን ለህዳሴያችን፣ የመለስን አደራ እናስቀጥላለን፣ ለመጪው ትውልድ ልማትን እንጂ ልመናን አናወርስም የሚሉና ሌሎች መልዕክቶችን አስተላልፈዋል፡፡የሚቀጥለው የብሔሮች ብሔረሰቦችና ህዝቦች በዓልም የቤንሻንጉል ጉምዝ  እንደሚያዘጋጅ የተጠቆመ ሲሆን፤ የኢፌዴሪ ሕገ-መንግስት በኢትዮጵያ ብሔሮች ብሔረሰቦችና ህዝቦች ሙሉ ፈቃድ ህዳር 29 ቀን  1987 ዓ.ም ፀድቆ ነሀሴ 15 ቀን  ዓ.ም 1987 ጀምሮ ስራ ላይ ከዋለበት ጊዜ ጀምሮ የብሔሮች ብሔረሰቦችና ህዝቦች የእኩል ተጠቃሚነት ከጊዜ ወደ ጊዜ እያደገ መምጣቱ የሚታወቅ መሆኑን ዋልታ ኢንፎርሜሽን ማዕከል ዘግቧል፡፡